ORDE do 28 de xaneiro de 1998 pola que se regula a concesión de subvencións ás asociacións e institucións sen fin de lucro e entidades análogas para a realización de actividades de promoción da lingua galega.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 03/03/1998

A Consellería de Educación e Ordenación Universitaria, coa finalidade de lle dar cumprimento ó disposto na Lei 3/1983, de normalización lingüística, vén concedendo axudas ás asociacións e entidades sen fin de lucro e entidades análogas, constituídas na nosa Comunidade Autónoma ou fóra dela, que realicen actividades de promoción da lingua galega, desenvolvendo determinados proxectos ou organizando actuacións diversas coa mesma finalidade.
De acordo coas indicacións presentadas pola Comisión Coordinadora para a Normalización Lingüística da Xunta de Galicia, e coa normativa vixente en materia de subvencións, faise pública a presente convocatoria.
Para tal fin,
DISPOÑO:
Artigo 1º.-Suxeitos.
A presente orde vai dirixida ás institucións sen fin de lucro legalmente constituídas e entidades análogas, agás as dependentes de entidades locais, as asociacións de pais de alumnos, os movementos de renovación pedagóxica e as diferentes agrupacións das entidades antes citadas.
Para os efectos da presente orde terán a condición de entidades locais as que gocen de tal carácter na Lei 7/1985, do 2 de abril, de bases do réxime local, no seu artigo 3.
Artigo 2º.-Obxecto.
Convócanse subvencións en réxime de concorrencia competitiva para a realización de actividades, proxectos ou organización doutras actuacións tales coma congresos, xornadas e simposios que teñan como finalidade principal a promoción da lingua galega. Estas subvencións suxeitaranse ás normas contidas na presente orde e irán con cargo á partida orzamentaria 07.06.353F.480 cunha contía máxima total de 114.000.000 de ptas., correspondentes ós orzamentos xerais da Comunidade Autónoma de Galicia para o ano 1998 e condicionado o citado gasto á existencia de crédito adecuado e suficiente no orzamento do exercicio do ano 1998, neste momento en trámite parlamentario.
A contía de cada subvención non poderá supera-la cantidade de catro millóns de pesetas por acción solicitada. Non obstante, por proposta motivada da comisión de avaliación, poderanse conceder subvencións en porcentaxes superiores ás anteriormente indicadas.
Artigo 3º.-Requisitos.
Subvencionarase as actividades obxecto da presente orde que empreguen correctamente o galego coma lingua oficial, segundo o disposto na lexislación vixente (disposición adicional da Lei 3/1983,
do 15 de xuño, e Decreto 173/1982, do 14 de novembro), e que teñan coma fin principal a difusión e promoción da lingua galega. Estas actividades deberán realizarse entre o 1 de xaneiro de 1998 e 9 31 de outubro de 1998.
Os textos e calquera información gráfica que figure nas accións de promoción que realice a institución terán que estar debidamente elaborados en galego pola entidade solicitante.
Artigo 4º.-Criterios de concesión.
Consideraranse criterios preferentes de concesión da subvención, sen orde de prelación, os seguintes:
1. O ámbito que abranga a actividade, tanto cuantitativa como cualitativamente considerado.
2. A súa relación cos eidos lingüístico-cultural da realidade galega durante o prazo de vixencia desta orde.
3. A perdurabilidade no tempo dos resultados que se pretenden obter coas actuacións propostas.
4. A viabilidade do proxecto.
Artigo 5º.-Documentación.
No momento de face-la solicitude da subvención, os interesados presentarán a seguinte documentación:
1. Solicitude, presentada no anexo I da presente orde debidamente cuberta. O incumprimento desta obriga por parte dos interesados dará lugar ó arquivo das actuacións sen máis trámite.
2. Acreditación da personalidade do solicitante e da súa representación, mediante fotocopia compulsada, dos correspondentes estatutos, e se fose o caso, da resolución do órgano competente no que se lle concede a representación da entidade.
3. Fotocopia do CIF da empresa.
Artigo 6º.-Entrega da documentación.
As solicitudes, xunto coa documentación citada no artigo precedente, presentaranse no rexistro xeral da Consellería de Educación e Ordenación Universitaria (edificio administrativo de San Caetano, Santiago de Compostela), no prazo de 30 días naturais contados a partir do seguinte ó da publicación desta orde no Diario Oficial de Galicia, sendo de aplicación o previsto no artigo 38.4º da Lei de réxime xurídico das administracións públicas e do procedemento administrativo común.
Artigo 7º.-Procedemento.
Recibidas as solicitudes, será tramitadas polos servicios competentes da Dirección Xeral de Política Lingüística da Consellería de Educación e Ordenación Universitaria, que procederán a aplica-los criterios e prioridades desta orde, redactando un informe proposta de concesión, denegación ou exclusión, se fose o caso, das subvencións.
Artigo 8º.-Órgano informante.
Será competente para a valoración do informe proposta citado no artigo anterior unha comisión de avaliación presidida polo director xeral de Política Lingüística, ou a persoa na que delegue, e composta polos seguintes membros:
-A subdirectora xeral de Promoción e Ensino da Lingua Galega.
-O xefe do Servicio de Xestión e Promoción Lingüística.
-O xefe da Sección de Xestión e Coordinación Lingüística.
-Un funcionario da Dirección Xeral de Política Lingüística, que actuará como secretario con voz e sen voto.
Artigo 9º.-Resolución.
Á vista do informe da comisión de avaliación, o conselleiro de Educación e Ordenación Universitaria dictará a resolución, que porá fin á vía administrativa.
Contra a resolución, os interesados poderán interpoñer recurso contencioso-administrativo perante o Tribunal Superior de Xustiza de Galicia, no prazo de dous meses contados a partir do día seguinte ó da publicación da resolución no Diario Oficial de Galicia, de acordo cos artigo 57 e seguintes da Lei reguladora da xurisdicción contencioso-administrativa.
As notificacións publicaranse no taboleiro de anuncios da Oficina de Información e Atención ó Cidadán da Consellería de Educación e Ordenación Universitaria (edificio administrativo de San Caetano, bloque 2, baixo, Santiago de Compostela), e no Diario Oficial de Galicia notificándoselles, así mesmo, ós interesados.
A concesión de anticipos e pagamentos parciais regularase de acordo coa lexislación vixente na materia.
Se no prazo de tres meses non recaese resolución expresa desta convocatoria, as solicitudes presentadas entenderanse desestimadas.
Artigo 10º.-Aceptación da subvención e compromisos.
As entidades seleccionadas terán que comunicarlle por escrito a aceptación da subvención concedida, e os compromisos que isto supón, á Dirección Xeral de Política Lingüística da Consellería de Educación e Ordenación Universitaria, no prazo máximo de dez días contados a partir da publicación da resolución no Diario Oficial de Galicia.
As publicacións, escritos, comunicacións, relatorios, informacións e publicidade das distintas actividades, proxectos ou actuacións terán que se facer correctamente en galego, de acordo co disposto no artigo 3º da presente orde.
En todo o material citado no parágrafo anterior constará, coa mesma técnica que os créditos da entidade promotora, o patrocinio da Dirección Xeral de Política Lingüística da Consellería de Educación e Ordenación Universitaria, empregando para iso os logotipos aprobados pola imaxe corporativa da Xunta de Galicia.
Artigo 11º.-Xustificación.
O prazo improrrogable de xustificación e entrega da totalidade da documentación que a seguir se cita, nas condicións expresadas na presente orde, rematará o 31 de outubro de 1998.
Antes da citada data deberá remitírselle á Dirección Xeral de Política Lingüística, facendo sempre referencia ó número de expediente, a seguinte documentación:
1. Xustificantes orixinais ou fotocopia compulsada dos gastos realizados, por un valor mínimo equivalente ó da axuda outorgada, de acordo coa resolución de concesión e nos termos expresados no proxecto presentado. No caso de presentar máis dun xustificante, deberá facerse unha relación numerada e pormenorizada das facturas que se envían; nesta relación reflectirase o número de factura, o nome do emisor, o seu importe, suma parcial folla por folla e suma total da relación.
2. Mostras que respondan ás actividades subvencionadas, se fose o caso, ou xustificación documental (dossier de prensa, vídeo, fotografías, disquetes, gravación magnetofónica, etc.) da realización da actividade, de acordo co previsto no artigo 3º da presente orde.
En relación cos xustificantes citados no número 1 deste artigo, as súas datas estarán comprendidas entre o 1 de xaneiro de 1998 e o 31 de outubro de 1998, admitíndose unicamente os relativos a:
a) Gastos de material e servicios necesarios para a realización da actividade subvencionada, consonte o expresado na memoria descritiva e no orzamento presentado xunto coa solicitude.
b) Gastos de persoal que, no caso de asesoramento lingüístico, terá que ser licenciado en filoloxía galega ou equivalente, ou tratarse de profsorado especialista en lingua e literatura galegas.
O incumprimento destas obrigas por parte do interesado dará lugar ó arquivo do seu expediente sen máis trámite.
Artigo 12º.-Perda da subvención.
Se o resultado da actividade non se axusta ós datos que figuran no impreso de solicitude ou incumpre algunha das normas contidas na presente orde, procederase a revoga-la axuda e, se fose o caso, a entidade terá que reintegra-las cantidades percibidas.
No caso de que lle conceda á mesma entidade no prazo de vigor da presente orde outra subvención para esta mesma finalidade, a entidade terá que llo comunicar á Administración, sendo de aplicación o disposto no artigo 78.3º da Lei 11/1992, do 7 de outubro.
Disposicións derradeiras
Primeira.-Facúltase o director xeral de Política Lingüística para dictar, no ámbito das súas competencias, as resolucións precisas para o desenvolvemento desta orde.
Segunda.-A presente orde entrará en vigor o día seguinte ó da súa publicación no Diario Oficial de Galicia.
Santiago de Compostela, 28 de xaneiro de 1998.
Celso Currás Fernández
Conselleiro de Educación e Ordenación
Universitaria